Alle Paaie lei na Jesus: Die Doel van die Skepping (1) - www.bybelkennis.co.za
Alle Paaie lei na Jesus: Die Doel van die Skepping (1)
by Mitch Kalp · Published 06/12/2012 · Updated 28/09/2014
Alle Paaie lei na Jesus: Die Doel van die Skepping (1) – Adrio König
Heil – Saligheid
2.1 Die doel van die skepping
Natuurlik is heil of saligheid een van die sentrale temas in die Bybel. Maar wat bedoel ons regtig as ons hierdie woorde gebruik? Dis interessant dat mense dikwels twee sake verwar: die saligheid, en die weg tot saligheid. As ons praat oor weergeboorte, bekering, regverdiging, sondevergifnis, praat ons nie oor die saligheid nie, maar die weg tot saligheid, die manier waarop ons in die heil deel kry. Die pad Kaapstad toe is tog nie Kaapstad nie.
In hierdie bespreking gaan dit nou oor die saligheid self, nie die heilsweg, die pad daarheen nie.
"Heil" is nogal naby aan "heel". Sou "heil" (saligheid) kon beteken dat alles heel, reg, in orde is, reg werk, sy doel bereik? Kom ons kyk.
Ons sou seker kon begin om te vra waarom God alles geskep het. Hy het seker nie sommer uit die bloute besluit om te skep, en toe sommer lukraak daarmee voortgegaan nie. Ons kan seker verwag om in die Bybel aanduidings te kry van 'n skeppingsdoel. En dis seker redelik om te aanvaar dat saligheid iets met hierdie doel van God te doen het.
As ons in die geskiedenis rond lees, is dit interessant hoe graag teoloë standpunte téénoor mekaar gestel het: Ek/Ons is reg, jy/julle is verkeerd. En natuurlik is daar aspekte van die boodskap van die Bybel waaroor ons inderdaad so moet dink. Ons kan nie maar glo wat ons wil oor die wonderwerke en die kruis en die opstanding van Jesus nie. Wie ontken dat Jesus deur sy kruisdood versoening vir ons by God bewerk het, kan hom- of haarself seker beswaarlik nog 'n Christen noem.
Maar dit geld tog regtig nie vir al die aspekte van die Bybelboodskap nie. Die vraag of die doop van gelowiges se babas reg of verkeerd is, lê tog nie op dieselfde vlak nie, of die vraag of weergeboorte of bekering eerste kom nie – 'n vraag wat in elk geval heel moontlik op 'n misverstand berus. Ons moet 'n gevoel ontwikkel vir wanneer dit om die wese van die evangelie of die hart van die Bybelboodskap gaan, en wanneer verskillende standpunte eerder verrykend op mekaar kan inwerk as om gelowiges onnodig teenoor mekaar in kampe op te stel.
Kom ons kyk na die vraag waarom God alles sou geskep het. Omdat ons nie duidelike en direkte verwysings daarna in die Bybel kry nie, kan ons dalk tog wel uit 'n algemene bespreking van die groot lyne in die Bybel aanduidings daarvan kry. In die geskiedenis het daar veral drie sake na vore gekom:
die eer van God
die skepping self
Maar soos reeds genoem, is hierdie sake eerder téénoor mekaar gestel en teen mekaar afgespeel. Terwyl ons na hierdie sake kyk, gaan ons vra of dit regtig nodig is. Kan hierdie verskillende sienings mekaar nie dalk juis onderling verryk nie? 'n Mens moet in hierdie bespreking onthou dat ons uitgangspunt is dat die doel van die skepping die saligheid/heil is. Ons sal regtig gelukkig wees, heel wees, as ons bereik wat God met die skepping bedoel het.